钦定古今图书集成/理学汇编/学行典/第032卷 > 理数钤〈离集下〉 > 《观物解用卦口诀》
## 钦定古今图书集成/理学汇编/学行典/第032卷 > 理数钤〈离集下〉 > 《观物解用卦口诀》

皇极起卦有四法，天数起于会之子。冬至甲子，卦自
《泰》行，地数起于运之甲，惊蛰己卯方起《泰》卦，人数起
于世之子，大寒之甲己仲，用《泰》直事，物数起于月之
寅春分起《泰》，而用甲己、孟，各各不同。起冬至者，天建
子也；起大寒者，地建丑也；起惊蛰者，人建寅而缩一
气，在正月之终气也；起春分者，帝出乎震也。天地人
物，各用一元，皆首于《泰》卦。若通变起元会运卦，其例
犹未叶。

皇极用四数，不特元会运世与岁月日时而已。自干
与坤分太极为《易》之门，一变而为四象，二变而为八
卦，三变而为十六位，四变而为六十四卦。自四变而
耦之，则《先天》图一百二十八卦也。四变而四之，则挂
一图二百五十六卦也。四变而八之，则《既济》图五百
一十二卦也。四变而十六之，则《既济》阴阳图之细数
各一千二十四卦也，八八之卦，亦四变而为用，故“日、
月、星、辰之在天，水火土石之在地，士农工商之在人”，
无非四也。

经会、经运、经世之等，各拟年月日时。经会则元为年，
会为月，运为日，世为时也。经运则会为年，运为月，世
为日，年为时也。“经世”则运为年，世为月，年为日，月为
时也。张氏未思四体，如元会运世，以世为时，则世卦
从四千三百二十年起，却欲以直运之卦，仿《轨革》之
法，取阳后阴前，卦合十二爻，分直一日之十二时，一
年十二月，一运十二世，失正宗，难信用。盖以世拟时，
则用三百六十日为一时，以月拟时，则用三百六十
月为一时。岂有阴阳两卦十二爻直月直时之例哉？
元会运世，岁月日时，分秒十等体。《河图》“天一地二”至
“天九地十。”康节著之于《观物篇》者，只言大四时而已。
元会运世，为年月日时是也。更有小四时，如以月为
年，则两日半三十时为一月，每时三十分，分为一日，
每分十二秒，秒为一时，等而下细分之，至以一百六
十七亿九千六百一十六万秒而止。细之又细，所以
能极物之变，穷物之情，其妙处出于神仙之火候，未
易言也。

经世之图，一年用四爻，分爻直春夏秋冬，变爻变卦，
既合天地阴阳以为用矣，然于四时阴阳之序，有半
叶而半不叶，则休戚又变焉。《易》道无穷，而四时不叶，
则无可变矣。故曰：“爻者，时也。”时之义妙矣哉。

直世卦已变合序，不特论时，又须看世在何运，运在
何会，上下四体反复并观，运吉世吉，年月吉，方为太
平之时。一有不同，又变尊卑大小，尊固可庇，卑而有
卑悖乎？尊者，大固可统，小亦有小能敌大者。数之长
短，位之称否，德之厚薄系焉，况又有人定胜天之理
哉。

经会卦用运，经运卦用世，经世卦用年，皆以大小运
之日卦为用。今为风角占，为式盘课、为阴阳推算者，
皆以日为主。观物之数，无以异于诸家。特“致用”之法，
则非以昼夜之日为日，所以极深研几，探赜索隐，大
以用大，小以用小，釐然有序，非胶迹泥象也。

《经世》之篇，起唐尧用编年法，列三千馀年事，不曾如
此图，分三百六十年为一周，积为十运也。欲见三百
六十年直事卦同，而应验所以异者，在于直运直世
之卦不同，递互成章，不可为典常者如此。如《泰》《否》二卦，《泰》在否中则吉，否在泰中则凶，是小不胜大也。然
泰在否中，而《否》自《屯》《夬》《剥》等卦来则仍凶也。否在泰
中，而泰自大有、《谦》《无妄》来，则不能为灾矣。是弱不可
以敌强也。天理人事，本不相远，阳多则为德、为君子、
为治平、为丰大。阴多则为小人、为刑、为艰厄、为迫促。
观康节论《大过》之义，则逢大过卦者，岂可便以为栋
挠凶哉。谦无凶，而夬剥无吉，恐亦未然。如谦当闭物，
何吉之有？

元会运世之卦，起日甲月；仲年月日时之卦，起甲己
孟。二数不同。用甲己仲者，中朔同起也；用甲己孟者，
中朔离也，而皆藏闰。至于物数用日，则显闰矣。故《大
四》象用百三六十日而生物，用三百八十四，人在天
地中当闰馀之数，则显闰而用三百八十四矣。三百
八十四者，散五日四分于二十四气之首。盖一气十
五日，两时五刻，其两时五刻，自然逾一日，故气有十
六日二十四气，日各十六，故成三百八十四日也。大
丹火候，有年中补气之法，大率类此。

大丹以阴阳分，火符不可或偏。《皇极》以二气分为德
刑，或一多而一少，则偏矣，理乱分焉。

挂一图，二百五十六卦，一千五百三十六爻，每四爻
管一年，则当三百八十四年。今每运三百六十年便
周者，谓有三年之闰，五年之再闰也。故每十五年而
虚四爻以当闰。然则当闰之四爻将不用乎？曰：当二
正四气之初年，则用此当闰之爻。其年冬至后，则用
四正爻。《左传》言“归馀于终”，皇极乃存闰于初也。
皇极二百五十六卦，只用内正外悔，二象之外无爻
义，故分两图，只用一、二、三、四、五、六、七、八之数而定卦，
至分两图变为《既济图》，皆以内外之数系卦也。今以
数观历代之休戚，若据爻辞取义，犹刻舟求剑，非知
《皇极》法者。然康节书有时摘爻辞立论，何也？曰：挂一
卦以数取，成二百五十六卦，其卦又自祖于先天象
图也。《观物外篇》言干、兑、离、震阳爻一百八，巽坎、艮、坤
阴爻一百八，又取坎、艮之阳爻四十，共二百五十六
爻者，即挂一卦之所祖也。是以摘爻明义，乃所得卦
吉凶之所祖也。元会运世，各列四序，如元之泰卦，元
之、元之、元之元得二万兆数，至世之明夷，世之、世之、
世之世得八十一万之数，此特第一位之分数耳。其
下各有三十小位，自甲寅一而起，见位数若干，因而
乘之，方见真数。若据二百五十六位卦之分数而便
用之，是天地人物止二十五等而已，非观物之蕴也。
况人用分，物用秒，又有例义，不可一途而取轨。
《皇极》之法，妙在方圆曲直，运行以圆，生物以方，天地
人物之所共参考。至于“平行则直，斜行则曲”，所以成
变化而行鬼神，乘除消长，由此而分，弘远微妙哉！
《先天》以方圆二象合为一图，至分两图判之为二，此
《元经》“会”，“会”经“运”，“运”经世，皆圆图之用也。乾坤为大父
母，其卦皆右行，从太阳也。《复》《姤》为小父母，其卦皆左
行，法四时也。言法天运行，非右行之卦。皆一生二，二
生“四，四生八，八生十六，十六生三十二，三十二生六
十四，至于反生一十七卦，而后会无极之数”，即“元后
复有元”之理也。“右行之卦，自一而二，递递相承，如环
无端，即岁尽又改岁”之理也。二者逆顺异行，其数之
差至于万万，极阳舒而阴缩也。自此以上，皆是《先天
圆图》之发用。自此以下，即是《先天方图》之发用。康节
之书，有数而无卦，悟其书者，又于置算之次易差，今
附卦在逐年之上，不必布算而得之目睫矣。用此三
节卦者，如元《经》会之运卦，未有他卦配合，只变卦与
爻合，阴阳叶位而推之，至会经运之世卦，则可以取
运卦配世卦，或取世卦配年卦，相合而推之，《既济图》
之法矣。盖康节之旨，用卦不用卦既相配，如《既济图》
之后，又以挂一卦求之，方可定吉凶也。《既济图》用天
地卦相配，如阴阳交遇，父母化生而后成万事育，万
物吉凶生焉。

假令用元经会之运卦，未有世卦年卦可以配合，只
看其时。若在内卦之初爻、二三爻，则变其所在之爻，
看其爻与卦，阴阳得位，方是合得之卦，便以卦之名
义时候推断之。若在外卦之四、五、上爻，亦然。如舜之
时，尧之时，已有例在前，亦是一百八十运《坤》卦，而世
当二千一百五十八，以三百六十除之，得第六会中
第一十二运中二十九世也。运卦在《同人》九五爻，是
阳位得阳爻叶矣。仍变外卦干为《坤》，而卦与爻皆不
叶。再变六五为《坎》，则爻叶而与下卦离为水火既济，
地在上而天在下，有交通之理，不复变卦矣。

其世卦在《明夷》之初二三爻。初爻以阳居阳位，乃变
内卦离为《坎》，初爻不叶，又变下爻为《兑》，是为地泽。《临》
即爻卦皆叶，于是以临卦配运卦《既济》。以《既济》在左，
《坎》非天卦不叶。变为《离》，《临》卦在右，亦非地卦，乃变内
卦兑为《艮》成《谦》，将《离》与《谦》合，横取其外卦得《晋》，又横
取其内卦得《旅》，以《晋》《旅》入挂一图得《晋》卦，《晋》明出地
上，非明明扬侧陋，舜由匹夫而陟帝位之盛时乎。